Lögberg - Rit Lagastofnunar Háskóla Íslands Höfundur / - ar / Ritstjóri / - ar : Ritstjórar : Stefán Már Stefánsson og Viðar Már Matthíasson Verð : ISK 9200 - Harðspjaldabók Rit þetta er safn greina um rannsóknarverkefni kennara við lagadeild Háskóla Íslands . Ritið er tileinkað Sigurði Líndal , sem var prófessor við lagadeild Háskóla Íslands frá 1972 til 2001 og forstöðumaður Lagastofnunar í 25 ár . Efni greinanna í ritinu er afar fjölbreytt og spannar mörg mikilvæg svið lögfræðinnar . Það er afrakstur rannsókna , sem höfundar greinanna hafa sinnt , og bera því glöggt merki , hvað rannsóknarverkefni í lögfræði eru í raun margvísleg . Er mikilvægt að lögfræðingar birti niðurstöður rannsókna sinna , ekki síst í nýrri greinum , sem stór hluti lögfræðinga hefur ekki lagt stund á og því brýnt að þeir eigi þess kost að fylgjast með þróuninni á þeim sviðum . Langflestar greinar ritsins eru ritrýndar og eykur það gildi þess . Í ritinu er að finna 23 greinar , bæði eftir fasta kennara lagadeildar HÍ og stundakennara . Nokkrar eru á sviði stjórnsýsluréttarins , m.a. um meðalhófsregluna og andmælaregluna . Fjallað er um beitingu Hæstaréttar á lögunum um mannréttindasáttmála Evrópu og áhrif meðalhófsreglu við skýringu stjórnarskrárákvæða . Nefna má greinar um tölvupóst starfsmanna og einkalífsvernd , notkun söluveðs í viðskiptum birgja , réttaröryggi fatlaðra á Íslandi , alþjóðlegar skuldbindingar um loftslagsbreytingar með hliðsjón af íslenskum rétti , hlutverk verjanda , réttindi hans og skyldur og gallahugtak laga um fasteignakaup . Þá er umfjöllun um kynferðisbrot skv. 196. gr. hgl. , ákvæði 1. mgr. 68. gr. stjórnarskrárinnar um bann við ómannúðlegri eða vanvirðandi meðferð eða refsingu og grein um staðreyndavillu og aberratio ictus . Á sviði eignaréttar er m.a. fjallað um afstöðu dómstóla til sönnuargildis máldaga varðandi eignarrétt á landi og íslenska fiskveiðistjórn og rétt eigenda sjávarjarða til fiskveiða . Evrópuréttinum eru gerð skil í greinum um vanda smáþjóða í evrópsku samstarfi og jafnræðisregluna og áhrif hennar á frjálsa för fólks innan Evrópska efnahagssvæðisins . Gerð er grein fyrir Alþjóðavinnumálastofnuninni og áhrifum samþykkta hennar á íslenskan rétt og Öryggisráði Sameinuðu þjóðanna og rétti ríkja til að beita vopnavaldi samkvæmt reglum þjóðaréttarins . Fjallað er um réttarsöguna í grein um hugleiðingar og tillögur Þorsteins sýslumanns Magnússonar varðandi endurskoðun Jónsbókar .